Wen: Is jóú aanneemtroeteldier die oulikste?ŉ Troeteldier is vir die meeste mense soos ŉ familielid, maar ŉ aanneemtroeteldier neem ŉ spesiale plek in ŉ mens se hart in wat ŉ leemte vul soos geen ander kan nie. Of dit nou ŉ hond, ŉ kat, ŉ voël of selfs ŉ parmantige boerbok is, ŉ aanneemdier is ŉ groot plesier en Maroela Media is op soek na ons lesers se oulikste aanneemdiere en jy staan die kans om ŉ groot bederf vir jou aanneemkind te wen! Maroela Media het onlangs ŉ paar berigte gepubliseer oor spesiale aanneemdiere: Grietjie en Marietjie Grietjie, die boerbok, en Marietjie, die hond. (Foto: Verskaf) Grietjie, ŉ wit-en-bruin boerbok, en Marietjie, ŉ Pointer-kruising, het lesers in April gaande gehad toe hulle deur die DBV op George vir aanneming beskikbaar gestel is, maar op voorwaarde dat dié dieremaats saam aangeneem word. Grietjie en Marietjie het hulself uiteindelik tuisgemaak op ŉ kleinhoewe op Rheenendal in die Wes-Kaap, waar skuiling vir talle weggooidiere gebied word. Richie Richie (Foto: Verskaf) Richie, ŉ tweejarige straatbrak by die Woodrock-diereskuiling in Johannesburg, het ook onlangs op nuwerwetse wyse die kollig op diere-aanneming geplaas toe ŉ kletsrym-video oor hom vrygestel is. Darren Morris is ŉ vrywilliger by die Woodrock-diereskuiling en het vir Richie só ontmoet. Elke vrywilliger kry ŉ dier wat hy of sy vir aanneming moet bemark. Morris se hond was Richie. Hy het Richie se foto en inligting op sy Facebook-blad gedeel, maar dit het nie veel aftrek gekry nie. Tot een van sy vriende aangebied het om ŉ fotosessie met Richie te doen. “Richie is ŉ rondloperhond wat in Diepsloot gevind is. Hy het merke aan sy gesig gehad omdat iemand hom met olie gebrand het, en daarom wou niemand hom aanneem nie. Hy is al langer as ŉ jaar by die diereskuiling en dit het basies die hele jaar geneem vir die merke op sy gesig om heeltemal te genees,” het Morris in ŉ onderhoud met Maroela Media gesê. Hoewel Richie se video al amper 15 000 keer op Facebook gekyk is, het hy steeds nie ŉ huis gekry nie. Zeke Zeke. (Foto: Verskaf) Zeke is ŉ pitbull wat sowat ŉ jaar gelede deur die Underdogs SA Pitbull-rehabilitasiesentrum in Pretoria gered is nadat hy vermoedelik deur ŉ vragmotor of ander swaar voertuig in Pretoria-Wes raakgery is. Hy het vir drie dae in ŉ veld teen ŉ muur gelê voordat hy gered is. Zeke, soos hy later gedoop is, se naam beteken in Hebreeus “God gee krag”. Sy heupe was gebreek en sy tong was middeldeur gebyt. Hy is uiteindelik geopereer en gerehabiliteer en deur ŉ egpaar van Pretoria aangeneem. Nou staan jy die kans om te wen met ŉ foto van jóú aanneemdier! Vertel ons kortliks van die dier wat jy gered het en deel ŉ foto van jou aanneemdier. Drie gelukkige lesers kan elkeen ŉ Montego-geskenkpak, spesifiek vir jou troeteldier, ter waarde van R500 wen. Daar is drie kategorieë waaruit jy kan kies (honde, katte en ander diere) om in aanmerking te kom vir die prys en ŉ wenner sal in elkeen van die kategorieë aangewys word. Stuur ŉ foto en skryf ŉ kort agtergrond van 100 woorde of minder en miskien is jy een van die gelukkige wenners! Jy kan boonop ook ŉ diereskuiling van jou keuse nomineer wat ŉ geskenkpak ter waarde van R1 780 kan wen as jy een van die finaliste is. Dié geskenkpak sluit 4 x 25 kg Adult Classic-kossakke in. Die inskrywings sluit op 15 Julie 2019. Oops! We could not locate your form.